Diari Oficial de la Generalitat Valenciana


Sumari del DOGV 3833, del 11-09-2000 (2000/7292)

DECRET 131/2000, de 5 de setembre, del Govern Valencià, pel qual s'estableixen les normes sobre la pesca marítima de recreació de la Comunitat Valenciana.
----------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2000/09/05/131/dof/vci/html**

### Dades del document

Número de DOGV
:   3833

Data del DOGV
:   11-09-2000

Secció del DOGV
:   I. DISPOSICIONS GENERALS

Número del document
:   2000/7292


Data del document
:   05-09-2000

Organisme emissor
:   Conselleria d'Agricultura, Pesca i Alimentació

Tipus de document
:   Decret

Anàlisi jurídica

 Descriptors 

:   * llicència de pesca
    * legislació
    * pesca marítima
    * pesca esportiva
    * Dret de pesca
    * regulació de la pesca

DECRET 131/2000, de 5 de setembre, del Govern Valencià, pel qual s'estableixen les normes sobre la pesca marítima de recreació de la Comunitat Valenciana. [2000/M7292]
  
El reglament aplicable a la pesca marítima de recreació actual, aprovat per mitjà del Decret 17/1992, de 3 de febrer, del Govern Valencià, necessita ser actualitzat i adequat a la normativa vigent.
  
D'una banda, la Llei 2/1994, de 18 d'abril, de la Generalitat Valenciana, sobre Defensa dels Recursos Pesquers, va derogar expressament el capítol IV del Decret 17/1992. D'altra banda, en el capítol II de la Llei 9/1998, de 15 de desembre, de la Generalitat Valenciana, de Pesca Marítima de la Comunitat Valenciana, es regula bàsicament la pesca marítima de recreació, que és de aplicació en les anomenades aigües interiors, i en preveu el desplegament reglamentari.
  
Posteriorment, el Ministeri d'Agricultura, Pesca i Alimentació, per mitjà de l'Ordre de 26 de febrer de 1999, va establir les normes que regulen la pesca marítima de recreació, en la qual excloïa les aigües interiors i prestava una atenció especial als aspectes de la conservació dels recursos pesquers, les espècies autoritzades i prohibides, els límits de les captures, els ormeigs i els estris utilitzats. Així mateix, establia per a l'exercici de la pesca marítima de recreació, en aigües de competència estatal, la necessitat de disposar d'una llicència expedida per la comunitat autònoma.
  
L'acció de pescar s'exerceix sobre un recurs natural, biològic, mòbil i renovable, la reproducció del qual no requereix la intervenció humana ni, en principi, implica cap cost. Les poblacions de peixos són un recurs comú que s'integra en un patrimoni comú que s'ha de gestionar col·lectivament en el medi marí, considerat com a domini públic.
  
Però, atés que les poblacions es desplacen lliurement, indistintament en aigües de la competència de l'estat i de la comunitat autònoma, i fins i tot moltes vegades emigren a grans distàncies, és aconsellable establir una nova norma autonòmica homogènia a la norma estatal, a fi d'unificar criteris d'actuació, que servisca per a una comprensió millor de les normatives per part dels pescadors esportius, clarament diferenciades de les activitats professionals de la pesca.
  
Aquesta disposició regula les llicències de pesca recreativa, que estenen la seua validesa a les aigües de competència estatal, estableix el volum de les captures, les espècies capturades, els concursos de pesca i els aparells utilitzats per a la pesca, i s'estableixen les prohibicions en l'exercici d'aquesta activitat.
  
Per això, a proposta de la consellera d'Agricultura, Pesca i Alimentació, conforme amb el Consell Jurídic Consultiu i després de la deliberació del Govern Valencià, en la reunió del dia 5 de setembre de 2000,
  
DECRETE
  
Article 1. Objecte
  
Aquesta disposició té per objecte regular l'exercici de la pesca marítima de recreació que es practica en les aigües interiors de la Comunitat Valenciana.
  
Article 2. Definició
  
1. S'entén per pesca marítima de recreació la que es realitza per afició o esport, sense cap retribució i sense ànim de guany. Les captures aconseguides per mitjà d'aquesta activitat es destinaran exclusivament al consum propi del pescador i la pescadora o per a finalitats benèfiques o socials.
  
2. La pesca marítima de recreació podrà ser exercitada en superfície, des d'embarcació o a peu des de la costa, i submarina, nadant o bussejant a pulmó lliure.
  
Article 3. Llicències de pesca recreativa
  
1. Per a la pesca recreativa des d'embarcació caldrà estar en possessió de llicència de la mateixa conselleria, la qual autoritzarà el seu titular a exercir aquesta modalitat des d'embarcacions aptes per a aquesta activitat inscrites en la llista corresponent del Registre Oficial de Vaixells.
  
2. Per a l'exercici de la pesca recreativa submarina caldrà estar en possessió de la llicència corresponent concedida per la Conselleria d'Agricultura, Pesca i Alimentació, la qual es concedirà als qui hagen complit els setze anys i justifiquen, per mitjà de certificat mèdic, que posseeixen les condicions físiques necessàries i que no pateixen cap malaltia que els impedisca la pràctica normal d'aquesta activitat.
  
Article 4. Expedició i validesa de les llicències
  
1. Les sol·licituds de llicències, presentades en els impressos normalitzats que s'establisquen, als llocs on disposa l'article 38.4 de la Llei de Règim Jurídic de les Administracions Públiques i del Procediment Administratiu Comú, s'adreçaran a qualsevol dels serveis territorials de la Conselleria d'Agricultura, Pesca i Alimentació. Els menors d'edat civil acreditaran el consentiment de la persona que en tinga atribuïda la pàtria potestat.
  
2. Les llicències seran expedides pel cap dels serveis territorials de la Conselleria d'Agricultura, Pesca i Alimentació.
  
3. La llicència de pesca marítima recreativa en superfície tindrà una durada de cinc anys, i no caducaran aquelles que són expedides a les persones majors de 60 anys. La llicència de pesca recreativa submarina tindrà una durada de dos anys.
  
4. Tindran plens efectes a la Comunitat Valenciana, per a la modalitat o les modalitats autoritzades segons la normativa que els estableix, els permisos de pesca recreativa emesos per l'administració de l'Estat i altres comunitats autònomes, sense perjudici que els seus titulars hagen de complir, en l'exercici de la pesca recreativa en les aigües interiors de la Comunitat Valenciana, les disposicions autonòmiques que la regulen.
  
Article 5. Captures
  
1. En l'exercici de la pesca marítima de recreació en les aigües interiors de la Comunitat Valenciana, queda prohibida la captura i tinença d'espècies protegides i vedades, com també de les prohibides específicament per l'estat per a les aigües de la seua competència, o sotmeses, per aquest, a mesures de protecció.
  
2. El màxim de captures diari, atesa la suma de les captures efectuades tant en aigües interiors com fora d'aquestes, no podrà superar el límit que l'estat haja establit per a les aigües de la seua competència.
  
3. Els exemplars que no arriben a la talla mínima establida per les normatives de l'estat o de la Unió Europea, que afecten a la Mediterrània, s'hauran de tornar al mar.
  
Article 6. Concursos de pesca
  
1. La celebració de concursos o competicions esportives en els quals es pretenga superar els límits de captura establits en l'apartat anterior necessitaran una autorització del cap dels serveis territorials de la Conselleria d'Agricultura, Pesca i Alimentació de la província respectiva. Aquesta autorització caldrà igualment quan calga reservar la zona de celebració als participants.
  
2. Les sol·licituds de concursos o competicions esportives, esmentades en l'apartat anterior, es tramitaran a través de la Federació de Pesca de la Comunitat Valenciana, la qual presentarà als serveis territorials de la Conselleria d'Agricultura, Pesca i Alimentació un calendari de competicions abans del 15 de març de cada any.
  
Article 7. Aparells
  
1. Per a la pràctica de la pesca marítima de recreació en superfície, siga des de costa o des d'una embarcació, únicament podran utilitzar-se línies o aparells amb un màxim de sis hams o dos poteres per llicència. A l'efecte d'aquesta disposició, els esquers artificials es consideraran com a hams.
  
2. La pesca marítima submarina de recreació podrà exercir-se exclusivament amb arpons manuals o impulsats per mitjans mecànics, els quals podran tenir una o diverses puntes. Cada bussejador haurà de marcar la seua posició per mitjà d'una boia de senyalització clarament visible.
  
Article 8. Prohibicions
  
En l'exercici de la pesca marítima de recreació queda expressament prohibit:
  
a) La venda de les captures obtingudes.
  
b) Obstaculitzar o interferir de qualsevol manera les faenes de pesca marítima professional. Amb aquest efecte, les embarcacions des de les quals es practique la pesca marítima de recreació hauran de mantenir, amb caràcter general, una distància mínima de 200 metres dels vaixells pesquers i de les arts o ormeigs professionals calats.
  
c) L'ús i la tinença d'arts, aparells i estris propis de la pesca i el marisqueig professionals com ara palangres, nanses o cap altra classe de xarxes.
  
d) L'ús de rodets de pesca de tracció elèctrica o hidràulica, o de cap altre tipus que no siga estrictament la manual. No obstant això, s'autoritza l'ús d'un màxim de dos rodets elèctrics sempre que la potència màxima conjunta no supere els 300 W.
  
e) L'ús de cap mitjà d'atracció o concentració artificial de les espècies que es pretén capturar i, expressament, l'ús de llums amb aquesta finalitat.
  
f) L'ús de qualsevol aparell que utilitze, com a força propulsora per al llançament d'arpons, mescles detonants o explosives.
  
g) L'ús o la tinença de qualsevol classe de substància verinosa, narcòtica, explosiva o contaminadora.
  
h) L'ús o la tinença de qualsevol tipus d'equipaments autònoms o semiautònoms de busseig.
  
i) L'ús o la tinença de torpedes hidrolliscadors i vehicles semblants.
  
j) La pesca als canals d'accés a ports, al seu interior i a menys de 100 metres de llocs freqüentats per banyistes, com ara platges i similars.
  
k) La pesca submarina exercida entre la posta i l'eixida del sol.
  
l) Utilitzar, en la pesca de superfície, més de dos aparells per persona.
  
m) Pescar en zones prohibides, delimitades o reservades.
  
n) La pesca submarina a les zones d'esculls artificials i en una àrea circumdant de 300 metres.
  
Article 9. Sancions
  
L'incompliment de les disposicions d'aquest decret se sancionarà d'acord amb allò que s'estableix en la Llei 2/1994, de 18 d'abril, de la Generalitat Valenciana, sobre Defensa dels Recursos Pesquers.
  
Disposicions addicionals
  
Primera
  
A l'efecte del que s'estableix en l'article 3 de l'Ordre del Ministeri d'Agricultura, Pesca i Alimentació de 26 de febrer de 1999, per la qual s'estableixen normes que regulen la pesca marítima de recreació, en les targetes expedides per la Conselleria d'Agricultura, Pesca i Alimentació es farà constar que estenen la seua validesa a l'exercici de la pesca marítima de recreació en aigües de jurisdicció o sobirania espanyola, per fora de les aigües interiors i per ciutadans espanyols en aigües internacionals.
  
Segona
  
A l'efecte del reconeixement eventual per les comunitats autònomes que exigisquen permís de pesca recreativa per a la pràctica de la pesca a peu des de la costa, la llicència de pesca recreativa des d'embarcació, expedida per la Conselleria d'Agricultura, Pesca i Alimentació, estén l'objecte a aquesta modalitat.
  
Disposició derogatòria
  
Queda derogat el Decret 17/1992, de 3 de febrer, del Govern Valencià, pel qual s'aprovà el Reglament de Pesca Marítima de Recreació, com també qualsevol altra disposició de rang igual o inferior que s'opose al que s'estableix en aquest decret.
  
Disposicions finals
  
Primera
  
Es faculta la consellera d'Agricultura, Pesca i Alimentació perquè adopte les normes de desplegament d'aquesta disposició.
  
Segona
  
Aquesta disposició entrarà en vigor l'endemà de la publicació en el Diari Oficial de la Generalitat Valenciana.
  
València, 5 de setembre de 2000
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
La consellera d'Agricultura, Pesca i Alimentació,


Còpia Permalink ELI